**LIMBA ŞI LITERATURA ROMÂNĂ**

**Examen de selecţie pentru clasa a V-a – 2018 Varianta 2**

**Se acordă 10 puncte din oficiu. Total 100 de puncte. Timp de lucru 45 de minute.**

**Subiectul 1 (40 de puncte):**

Dar când iepurele, imediat după asta, scoase din buzunarul vestei un ceas, îl privi şi începu să se grăbească, Alice sări în picioare pentru că îi trecuse prin cap că nu mai văzuse niciodată un iepure care să aibă vreun buzunar de vestă sau un ceas şi, arzând de curiozitate, o luă la fugă peste câmp după el chiar la timp pentru a-l putea vedea sărind într-o gaură de iepure mare de sub gardul viu. Într-o clipă Alice sări după el negândindu-se nici o clipă cum va mai ieşi de acolo. Gaura de iepure mergea drept, ca un tunel, cine ştie unde şi, înainte să se gândească cum să se oprească, se pomeni căzând într-un puţ foarte adânc. Ori puţul era foarte adânc ori ea cădea foarte încet; oricum avea tot timpul, pe când cădea, să se uite în jurul ei şi să se întrebe ce-o să se mai întâmple. Întâi încercă să se uite în jos şi să vadă încotro se îndreaptă dar era prea întuneric ca să distingă ceva; aşa că se uită pe pereţii puţului şi remarcă că erau „tapetaţi” cu bufete şi biblioteci; ici şi acolo văzu hărţi atârnate în cuie.

(Lewis Caroll, **Alice în țara minunilor**)

1. Scrie cuvinte cu sens asemănător pentru următorii termeni din text: *clipă*, *se pomeni*. **4 p**
2. Găseşte cuvinte cu sens opus pentru următorii termeni din text: *niciodată*, *întuneric*. **4 p**
3. Numește ce sunt ca părți de vorbire și ca părți de propoziție cuvintele subliniate din secvența: „iepurele, imediat după asta, scoase din buzunarul vestei un ceas...” **4 p**

1. Alcătuieşte două propoziţii cu următoarele ortograme: *v-or;* *s-au*. **4 p**
2. Precizează în enunțuri două caracteristici nemaivăzute ale scenei întâlnirii lui Alice cu iepurele și a urmăririi acestuia și exemplifică-le cu secvențele corespunzătoare din text **6p**
3. Explică, în 3-5 rânduri, înțelesul următoarei secvenţe din text: „*Ori puţul era foarte adânc ori ea cădea foarte încet; oricum avea tot timpul, pe când cădea, să se uite în jurul ei şi să se întrebe ce-o să se mai întâmple.”* **10 p**

**Subiectul al 2-lea (32 de puncte):**

Alcătuiește o compunere, de minimum 100 de cuvinte (12 rânduri), în care să descrii vizuina iepurelui, așa cum ți-o imaginezi tu. În compunerea ta trebuie:

- să relatezi o întâmplare în care să fie implicat personajul Alice, respectând ordinea logică a faptelor; **10 puncte**

- să introduci un nou personaj, căruia să-i precizezi două trăsături fizice şi două trăsături morale; **10 puncte**

- să precizezi timpul şi spaţiul în care se desfăşoară acţiunea; **4 puncte**

- să respecți structura specifică tipului de compunere cerut; **4 puncte**

- să ai obligatoriu numărul minim de cuvinte precizat.  **4 puncte**

Notă!

Se acordă **18 puncte pentru redactarea întregii lucrări** (unitatea compoziției – 2 p.; coerența textului – 2p.; stilul, vocabularul adecvate - 3 p.; ortografia - 3 p.; punctuația- 3 p.; așezarea corectă în pagină – 2p.; lizibilitatea – 3 p. )